Maree het vir die grootste gedeelte van sy loopbaan Engelse musiek in kroeë en restaurante in en om Pretoria en Johannesburg gespeel by onder andere "After dark" en "Fonteine pub en grill" . Gedurende 1981 begin hy in Afrikaans skryf, nadat hy onder die invloed van 'n vriend by Jannie du Toit se huiskonserte 'n draai gaan maak het, en ook vir Coenie de Villiers daar hoor sing het.
Sy eerste plaat, Kiekies, word in 1984 vrygestel. In 1986, werksaam by Nic Taylor se ateljee, maak hy 'n tweede plaat saam met Coenie, Jannie en Nic. Dit is 'n huldigingsalbum opgedra aan Koos du Plessis. Die titel is Koos se Plaat. Gedurende 1988 raak hy betrokke by Anton Goosen en dié verbintenis lei tot die stig van 'n groep met die naam Die Kommissie van Ondersoek asook 'n album getiteld Die winde van verandering.
Gedurende 2002 maak hy die album Lucas & Kie, sy eerste "Greatest Hits" en dit verkoop besonders goed. Vir die volgende twee jaar tree hy gereeld in Engeland, Nederland, Kanada, Nieu-Seeland en Australië op. Hy was ook een van die min Afrikaanse sangers wat die geleentheid gehad het om op die Royal Albertsaal se verhoog in Londen op te tree.
In 2007 besluit die Soweto-strykkwartetom twee van sy liedjies vir hulle nuwe CD in te sluit.
In 2008 maak Lucas die eerste Blu-ray HD DVD in Afrikaans verfilm deur Blixem Produksies waar hy vergesel word op die verhoog deur sy jarelange kollegas soos Jannie du Toit, Christa Steyn, Coenie de Villiers, Mathys Roets, André Swiegers asook sy twee dogters, Monica en Linda, om van sy grootste treffers uit te voer.
In 2009 stel hy die laaste album wat hy self aan gewerk het vry naamlik Lankverwag. Hierop verskyn 'n paar nuwe liedjies sowel as covers van sy gunsteling Afrikaanse liedjies soos Liedjie vir jou, Onder in my whisky glas, Klein karoo, en vele meer saam met Ollie Viljoen.
In 2010, na dit bekend gemaak is dat Lucas met kanker gediagnoseer is, het Alexa Strachan saam met Mathys Roets en Mathys Maree in samewerking met Sarie Tydskrif aan 'n ensemble projek genaamd " Een uit 'n miljoen - Vir Lucas" begin werk waar verskeie kunstenaars hulle weergawe van Lucas se bekende treffers doen. Kunstenaars soos Mathys Roets, Coenie de Villiers, Laurinda Hofmeyer, Steve Hofmeyer, Kurt Darren, Richard van der Westhuizen, Lochner de Kock, Jannie du Toit, Christa Steyn, Anton Goosen, Dozi, Danie Niehaus, Kevin Leo, Jannie Moolman, Schalk Joubert en vele meer verskyn op die album.